**Αυτεξαιρέσεις (opt-out)**

Η συνθήκη της ΕΟΚ (και αργότερα η Συνθήκη για την Ε.Ε.) είναι μια συνθήκη που αντίθετα από τις περισσότερες διεθνείς συνθήκες δεν επιτρέπει επιφυλάξεις, δηλαδή δεν παρέχει το δικαίωμα σε ένα συμβαλλόμενο κράτος να μην εφαρμόζει μια διάταξή της. Με άλλα λόγια τα κράτη μέλη που προσχωρούν στην ΕΟΚ (και στην ΕΕ) δεν μπορούν να μην εφαρμόζουν κάποιες διατάξεις της (μπορούν, μεταβατικά, να μην εφαρμόζουν κάποιες διατάξεις για ένα συγκεκριμένο διάστημα ώστε να προσαρμοσθούν στο κοινοτικό κεκτημένο). Τα κράτη μέλη της ΕΕ είναι υποχρεωμένα να εφαρμόζουν όλες τις διατάξεις της Συνθήκης.

Κατά τη διαπραγμάτευση της Συνθήκης του Μάαστριχτ, διαπιστώθηκε πως ορισμένα κράτη μέλη (Ηνωμένο Βασίλειο και Δανία) δεν επιθυμούσαν την Οικονομική και Νομισματική Ένωση θέλοντας να διατηρήσουν το εθνικό τους νόμισμα και η θέση αυτή ήταν αδιαπραγμάτευτη. Τούτο θα σήμαινε ότι, με δεδομένο ότι η τροποποίηση της συνθήκης απαιτεί ομοφωνία, το σχέδιο δεν θα προχωρούσε. Για να αποφευχθεί τούτο τα κράτη συμφώνησαν να ενσωματώσουν (για πρώτη φορά στην ιστορία της ενοποίησης) μια ρήτρα αυτεξαίρεσης (opt-out) των συγκεκριμένων κρατών από τις διατάξεις για την ΟΝΕ. Αυτό σημαίνει ότι στη συνθήκη εντάχθηκε ένα πρωτόκολλο (περισσότερα στην πράξη) που επιτρέπουν στα κράτη αυτά να μην μετέχουν και να μην δεσμεύονται από τις νομικές πράξεις που ως βάση τους έχουν τις διατάξεις για την ΟΝΕ (π.χ. κάποιον κανονισμό για την δημοσιονομική εποπτεία). Επιπρόσθετα η βρετανική κυβέρνηση ζήτησε και πέτυχε να έχει τη δυνατότητα μη συμμετοχής και στους τομείς της συμφωνίας Σέγκεν (μέτρα για την ελεύθερη κυκλοφορία), της κοινωνικής πολιτικής (καταργήθηκε από την μεταγενέστερη Εργατική κυβέρνηση του Τόνυ Μπλαίρ) και τα θέματα δικαιοσύνης και εσωτερικών υποθέσεων (τον 3ο πυλώνα). Ωστόσο η χώρα είχε τη δυνατότητα, εφόσον το επέλεγε, να μετάσχει σε δράσεις και νομοθετικά κείμενα (άρα να δεσμεύεται από αυτά) στους τομείς του Σέγκεν και της δικαιοσύνης και εσωτερικών υποθέσεων (opt-in δηλαδή δικαίωμα να συμμετέχουν). Όταν, το 2009 με τη Συνθήκη της Λισσαβώνας, ο Χάρτης Θεμελιωδών Ελευθεριών της ΕΕ έγινε δεσμευτικό κείμενο, η Βρετανία (και η Πολωνία) ζήτησαν να μην δεσμεύει ο Χάρτης εθνικές αποφάσεις τους.

Σε ό, τι αφορά την ΟΝΕ όλα τα άλλα κράτη μέλη υποχρεούνται, όταν εκπληρώνουν τα κριτήρια σύγκλισης (κριτήρια του Μάαστριχτ) να ενταχθούν στην ΟΝΕ, η Συνθήκη ωστόσο δεν θέτει ωστόσο συγκεκριμένες προθεσμίες. Αυτή τη στιγμή, η Σουηδία, με δημοψήφισμά της το 2003 αποφάσισε να μην υιοθετήσει, προς το παρόν, το ευρώ και δεν μετέχει στον Μηχανισμό Συναλλαγματικών Ισοτιμιών. Άλλες χώρες της Ανατολικής Ευρώπης (Κροατία, Βουλγαρία κλπ) έχουν δηλώσει ότι θέλουν να ενταχθούν (όταν πληρούν τα κριτήρια) ενώ η Πολωνία και Τσεχική Δημοκρατία έχουν δηλώσει ότι προς το παρόν δεν θα υποβάλουν σχετικό αίτημα.

Τον Ιούνιο του 1992, οι πολίτες της Δανίας σε δημοψήφισμα απέρριψαν τη Συνθήκη του Μάαστριχτ με αποτέλεσμα να τεθεί θέμα για την θέση της σε ισχύ. Μετά από αυτό τα κράτη μέλη στη σύνοδο κορυφής του Εδιμβούργου τον Δεκέμβριο του 1992 δέχθηκαν τις προτάσεις της Δανίας να εξαιρεθεί και από μια σειρά άλλων νέων τομέων δράσης της ΕΕ που είχαν υπερεθνικά χαρακτηριστικά (θεωρήθηκε ότι ο λόγος του αρνητικού δ/ψ ήταν ότι οι Δανοί ψηφοφόροι δεν ήθελαν η χώρα να απωλέσει κυριαρχία σε ορισμένους τομείς υψηλής πολιτικής όπως η άμυνα, η ιθαγένεια κ.α.). Έτσι με την συμφωνία του Εδιμβούργου τροποποιήθηκε εν νέου η Συνθήκη του Μάαστριχτ και η Δανία έχει πλέον το δικαίωμα να μην συμμετέχει σε 4 τομείς πολιτικής της ΕΕ (πέραν της ΟΝΕ, την πολιτική άμυνας, τα μέτρα σχετικά με την ευρωπαϊκή ιθαγένεια και τον τομέα της δικαιοσύνης και εσωτερικών υποθέσεων). Εφόσον η χώρα θέλει να μετέχει σε ένα συγκεκριμένο μέτρο (πχ τις πολιτικές για το άσυλο) μπορεί να εγκρίνει, εθνικά, ένα νόμο που θα είναι ίδιος με το νομοθετικό κείμενο της Ένωσης αλλά η βάση του θα είναι η απόφαση της δανικής βουλής – όχι η απόφαση στο Συμβούλιο των Υπουργών της ΕΕ.

Οι ειδικές αυτές εξαιρέσεις ρυθμίζονται από μια σειρά πρωτοκόλλων:

Πρωτόκολλο 16. Η Δανία δεν μετέχει στην 3η φάση της ΟΝΕ. Μπορεί να ζητήσει να μετάσχει οποτεδήποτε, εφόσον πληροί τα σχετικά κριτήρια.

Πρωτόκολλο 20. Το Ηνωμένο Βασίλειο και η Ιρλανδία μπορούν να συνεχίσουν να επιβάλλουν ελέγχους στα σύνορά τους. Ο λόγος της αυτεξαίρεσης αυτής ήταν για το Η.Β. η επιθυμία να συνεχίσει να ελέγχει την είσοδο στην επικράτειά του. Η Ιρλανδία ‘αναγκάστηκε΄ να υπαχθεί σε αυτή τη ρύθμιση για να μπορεί να διατηρεί την Common Travel Area (κοινό χώρο μετακινήσεων) με το Ηνωμένο Βασίλειο που επιτρέπει στους Ιρλανδούς και Βρετανούς πολίτες (ιδίως στους Βορειοιρλανδούς) να κυκλοφορούν στο εσωτερικό των δύο κρατών χωρίς ελέγχους στα σύνορα (αλλιώς η Ιρλανδία θα έπρεπε να ελέγχει τους πολίτες που έρχονταν πχ από το Μπέλφαστ στο Δουβλίνο). Η αποχώρηση του Ηνωμένου Βασιλείου από την ΕΕ δεν αλλάζει την κατάσταση για την Ιρλανδία.

Πρωτόκολλο 21. Το Ηνωμένο Βασίλειο και η Ιρλανδία μπορούν να μην συμμετέχουν σε μέτρα που λαμβάνονται και αφορούν τον τότε γνωστό ως 3ο πυλώνα (θέματα δικαιοσύνης και εσωτερικών υποθέσεων που τώρα είναι γνωστός ως Χώρος Ασφάλειας, Ελευθερίας και Δικαιοσύνης). Μέσα σε τρεις μήνες από την έγκριση ενός νομοθετικού κειμένου μπορούν, ωστόσο, να γνωστοποιούν γραπτώς στον Πρόεδρο του Συμβουλίου ότι επιθυμούν να συμμετάσχουν στη θέσπιση και εφαρμογή κάποιου ή κάποιων συγκεκριμένων μέτρων (αυτό λέγεται οpt-in δηλαδή εθελούσια συμμετοχή).

Πρωτόκολλο 22. Η Δανία δεν μετέχει σε διατάξεις σχετικά με την ιθαγένεια, την Οικονομική και Νομισματική Ένωση, την αμυντική πολιτική και τη Δικαιοσύνη και Εσωτερικές Υποθέσεις και δεν δεσμεύεται από τις σχετικές αποφάσεις. Αν θέλει μπορεί, μέσα σε 6 μήνες, να ενσωματώσει στο εθνικό της δίκαιο τις αποφάσεις αυτές αλλά όχι ως κοινοτική απόφαση – θα είναι μια διεθνής σύμβαση μεταξύ της Δανίας και της Ένωσης. Το opt-out για την ιθαγένεια έχει de facto καταργηθεί με τη Συνθήκη του Άμστερνταμ. Σε ό, τι αφορά τον Χώρο Ασφάλειας, Ελευθερίας και Δικαιοσύνης (τον παλιό τομέα δικαιοσύνης και εσωτερικών υποθέσεων) η Συνθήκη της Λισσαβώνας έδωσε στη Δανία το δικαίωμα του οpt-in όπως τον είχε και η Βρετανία.

**Opt-outs και opt-ins**

|  |  |  |  |  |  |  |
| --- | --- | --- | --- | --- | --- | --- |
| Χώρα  | ΟΝΕ | Σένγκεν | Άμυνα | Χώρος ΑΕΔ | Χάρτης Θεμελιωδών Ελευθεριών | Κοινωνικός Χάρτης |
| Ηνωμένο Βασίλειο | Opt out | Opt out (και opt-in) |  | Opt out (και opt-in) | Opt out | Opt out (καταργήθηκε από την Εργατική κυβέρνηση) |
| Δανία | Opt out |  | Opt out | Opt out (και opt-in μετά τη Συνθήκη της Λισσαβώνας) |  |  |
| Πολωνία |  |  |  |  | Opt out |  |
| Σουηδία | Μη συμμετοχή |  |  |  |  |  |